Mikko Niskanen

Mikko Johannes Niskanen (31. tammikuuta 1929 Äänekoski – 25. marraskuuta 1990 Helsinki) oli suomalainen elokuvaohjaaja, näyttelijä ja professori. Hänen tunnetuimmat elokuvansa Pojat, Käpy selän alla ja Kahdeksan surmanluotia kuuluvat suomalaisen elokuvahistorian tärkeimpiin teoksiin. Hän voitti elokuvaohjauksistaan kaikkiaan kuusi Jussi-patsasta – enemmän kuin kukaan muu. Hän ohjasi kaikkiaan 14 pitkää elokuvaa.

 Sukujuuret ja lapsuus 
Mikko Niskasen sukujuuret ovat Keski-Suomessa Viitasaarella. Hänen vanhempansa Uuno Niskanen ja Lempi Niskanen (o.s. Argillander) olivat muuttaneet Äänekoskelle noin puolitoista vuotta ennen Mikon syntymää parempien ansioiden toivossa. Isä Uuno Niskanen oli ammatiltaan proomukärräri. Myöhemmin perhe muutti Konginkankaalle viljelemään maata.

Perheeseen syntyi kaikkiaan kuusi lasta, näistä Mikko kolmantena. Mikon kerrotaan olleen puhelias ja vilkas lapsi, joka harrasti kepposia. Koska perheen äiti kulki ansiotyössä, osa lapsista lähetettiin kesäksi mummolaan Viitasaaren Keihärinkoskelle. 

Näitä kesiä hän muisteli lämmöllä vuosikymmenienkin kuluttua. Maalaiselämä vaikutti Mikon kehitykseen ja maailmankuvan muodostumiseen.Argillander, Eino: ”Proomukärrärin pojasta professoriksi.” Viitasaaren Seutu 5.2.2009.

 Nuoruus 
Mikko Niskanen lähti 13-vuotiaana ansiotyöhön. Hän työskenteli muun muassa uitossa ja metsätöissä ja osallistui Konginkankaan nuorisoseuran harrastustoimintaan. Pari vuotta myöhemmin hän siirtyi Jyväskylään opiskelemaan autonasentajaksi ja jatkoi teatteriharrastusta. Hän otti lausuntatunteja Terttu Pajunen-Kivikkäältä. Teatterikouluun Niskanen pääsi vuonna 1947, ja vähitellen hän pääsi mukaan myös elokuva-alalle.

Niskanen valmistui näyttelijäksi Teatterikoulusta vuonna 1950. Hän toimi näyttelijänä Jyväskylän ja Kuopion teatterissa sekä näyttelijäjärjestäjänä Suomen Filmiteollisuudessa vuosina 1954–1958. Elokuvaohjaajaksi hän opiskeli Moskovan elokuvakorkeakoulussa 1958–1961.

 Elokuvaura 
pienoiskuva|Ohjaajat Hannu Heikinheimo ja Mikko Niskanen, musiikillinen johtaja Kari Tikka ja oopperalaulaja, tenori Veikko Tyrväinen (edessä istumassa) työssä tekemässä Yleisradion televisio-ohjelmaa "Pajatso" vuonna 1973.
Niskanen näytteli 26-vuotiaana Edvin Laineen Tuntemattomassa sotilaassa Mielosta. Hän esiintyi Tuntemattoman lisäksi näyttelijänä muun muassa elokuvissa Tanssi yli hautojen (1950), Pekka ja Pätkä sammakkomiehinä (1957), Verta käsissämme (1958), Täällä Pohjantähden alla (1968) sekä omissa elokuvissaan Lapualaismorsian (1967), Kahdeksan surmanluotia (1972), Pulakapina (1976), Syksyllä kaikki on toisin (1978), Ajolähtö (1982), Mona ja palavan rakkauden aika (1983), Elämän vonkamies (1986) ja Nuoruuteni savotat (1988).

Omissa ohjaustöissään Niskanen kuvasi maaseutua ja sen ihmisiä unohtumattomalla tavalla. Muutamat hänen elokuvistaan on kuvattu Konginkankaan ja Viitasaaren maisemissa. Niskanen rakensi kotimaisemiinsa Konginkankaalle myös ateljeekodin, Käpykolon.

Niskanen kuoli syöpään 61-vuotiaana. Hänet on haudattu Malmin hautausmaalle Helsinkiin.

Vuonna 1997 ilmestyi Gummerukselta Mikko Niskasesta kajaanilaisen toimittaja Eero Marttisen elämäkertateos Täyttä elämää – elokuvamies. Vuonna 1999 ilmestyi elokuvatutkija Sakari Toiviaiselta Niskasen elokuvauraa käsittelevä laaja teos Tuska ja hurmio: Mikko Niskanen ja hänen elokuvansa.

Peter von Bagh on tehnyt Niskasesta dokumentin Mikko Niskanen – ohjaaja matkalla ihmiseksi.Mikko Niskanen - ohjaaja matkalla ihmiseksi.  Yleisradio.

Vuonna 2012 Yle Teema esitti kaikki Mikko Niskasen ohjaamat pitkät elokuvat.Mikko Niskanen keväällä 2012.  Yleisradio.

 Yksityiselämä 
Niskanen oli naimisissa kolmesti, ja kaikki avioliitot päättyivät eroon.

"Kun näen, että kamera käy, minulle ei ole enää muuta maailmassa olemassa kuin se maailma, mikä kulloinkin tulee tulkittavakseni. Perheasiat eivät enää jaksa mahtua tajuntani sisäpuolelle."Niskanen, Mikko: Vaikea rooli. Kirjayhtymä, 1971.

Niskasen puolisot olivat Eila Mäkelä (1950–1954), Margareta Ivanova (1960–1967) ja Vuokko Österlund, o.s. Tuunainen (1974–1978).Fränti, Mikael: Mikko Niskanen, Kuka hän oli? Äänekoskelainen Pukkimäki-sivusto. Viitattu 17.8.2015. Kolmas vaimo Vuokko Niskanen kirjoitti päiväkirjamerkintöjensä pohjalta muistelmateoksen Mieheni Mikko ja minä (Tammi 2001).Mikko Niskanen - suomalaisen elokuvan merkkimies. Koulukino. Viitattu 17.8.2015. Ensimmäisestä liitosta Eila Mäkelän kanssa Niskasella on kaksi lasta: Marika Niskanen (s. 1951) ja Marja Niskanen (s. 1953).Steffansson, Marjo: Mikon Matkassa 2019.  Niskasella on lisäksi kaksi avioliiton ulkopuolista lasta: Jorma Niskanen (s. 1949) ja Pia Håland Anveden (s. 1953).

 Filmografia 
 Ohjaukset 
 Pojat (1962)
 Sissit (1963)
 Hopeaa rajan takaa (1963)
 Skatta (1964) (lyhyt tv-dokumentti)
 Tie Pentinkulmalle (1966) (tv-ohjaus)
 Ihmisiä elämän pohjalla (1966) (tv-elokuva)
 Käpy selän alla (1966)
 Lapualaismorsian (1967)
 Elokuva jalostavasta rakkaudesta (1967) (tv-elokuva)
 Asfalttilampaat (1968)
 Elävä ruumis (1969) (tv-elokuva)
 Laulu tulipunaisesta kukasta  (1971)
 Kahdeksan surmanluotia (1972) (tv-sarja)
 Pajatso (1973) (tv-elokuva)
 Pienviljelijöitä (1973) (tv-dokumenttisarja)
 Kianto – omat koirat purivat (1974) (tv-elokuva)
 Pulakapina (1977)
 Syksyllä kaikki on toisin (1978)
 Ajolähtö (1982)
 Mona ja palavan rakkauden aika (1983)
 Elämän vonkamies (1986)
 Nuoruuteni savotat (1988)

 Lähteet 

 Kirjallisuutta 



Steffansson, Marjo: Mikon Matkassa 2019. 

 Aiheesta muualla 

 Mikko Niskasen muistokirjoitus Helsingin Sanomissa.
 Mikko Niskanen Ylen Elävässä arkistossa.

Luokka:Suomalaiset elokuvaohjaajat
Luokka:Suomalaiset näyttelijät
Luokka:Jussi-palkinnon saajat
Luokka:Vuonna 1929 syntyneet
Luokka:Vuonna 1990 kuolleet
Luokka:Suomalaiset professorin arvonimen saaneet
Luokka:Seulonnan keskeiset artikkelit